অসম্ভব ব্যস্ত প্রিয়ঙ্কা চোপড়া। কখনও হলিউড, কখনও বলিউড। কখনও অভিনয়, কখনও গান। কখনও প্রযোজনা। কাজের চাপে যেন পিং-পং বলের মতো অবস্থা অভিনেত্রীর। বৃহস্পতিবার ইনস্টাগ্রামে একটি ছবি পোস্ট করেছেন দেশি গার্ল। ক্যাপশনে লেখা রয়েছে, ‘‘আমার চোখ দিয়ে দেখুন, মুম্বই মেরি জান।’’ তার মানে ফের মুম্বই ফিরেছেন তিনি। কিন্তু হঠাৎ দেশে ফিরলেন? নেহাত ছুটি কাটাতে নাকি অন্য কিছু? না, ছুটির কোনও ফুরসতই নেই অভিনেত্রীর।  গপ্পোটা হল, নিজের প্রযোজনায় বলিউডি ছবি ‘গুসতাকিয়া’-র জন্যই ফের মুম্বই উড়ে এসেছেন অভিনেত্রী। আসলে খুঁজছেন ছবির জন্য মন পসন্দ হিরো৷ ইন্ডাস্ট্রি সূত্রে খবর, প্রিয়ঙ্কার আসন্ন বলিউড ছবিতে নায়ক হিসেবে উঠে এসেছে দু’জনের নাম। তালিকায় রয়েছেন ইরফান খান ও  অভিষেক বচ্চন ৷  যদিও কাউকে নিয়েই কোনও রকম সবুজ সংকেত মেলেনি।  তবে ছবির পরিচালনার দায়িত্ব নাকি নিতে চলেছেন সঞ্জয় লীলা ভংসালী ৷  এই ট্যুরেই নিজের প্রযোজনায় সিকিমের ছবি ‘পহুনা’র প্রমোশনের কাজও হাতে রয়েছে নায়িকার।